Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Институт за Демократија и Економски Анализи - ИДЕА, поднесена против Агенција за вработување на Република Северна Македонија, по предметот Барање за пристап до информации од јавен карактер, на 08.07.2024 година го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Институт за Демократија и Економски Анализи - ИДЕА, поднесена против Агенција за вработување на Република Северна Македонија, заведена во Агенцијата под бр.08-194 на 26.06.2024година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

Институтот за Демократија и Економски Анализи – ИДЕА, како што е наведено во Жалбата, на 24.05.2024 година преку електронска пошта поднел Барање за пристап до информации од јавен карактер до Агенција за вработување на Република Северна Македонија, со кое побарало по е-маил да му се достави електронски запис од следните информации:

„Самовработување со грант„

* Колкав е бројот на добитници на грантови за самовработување од 2014 до 2024 година.
* Колкава е вкупната сума дадена за грантови за самовработување во последните 10 години.
* Испратете ни ги податоците за добитниците на грандови за самовработување по општини, како и името и презимето на добитникот на наградата.
* Испратете ни ги профилите на бизниси кои добиле грантови за самовработување во последните 10 години, на пример: гипсер, електричар итн.
* Испратете ни ги информациите по пол на добитниците на грандовите за самовработување и по возраст.
* Дали имате информации колку од овие главни добитници продолжиле со своите бизниси и колку од нив се затвориле„ .

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба, заведена во Агенцијата под бр. 08-194 на 26.06.2024 година.

Агенцијата со електронски допис бр.08-194 од 28.06.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

 На 04.07.2024 година Имателот на информации достави е-маил заведен под број 08-194 со кој ја извести Агенцијата дека му одговорил на Барателот наинформации. Во прилог на електронскиот допис доставено е Решение бр.03-1443/2 од 04.07.2024година, со кое Барањето за пристап доинформации од јавен карактер „се уважува“.

На 04.07.2024 година Барателот на информации до Агенцијата достави е-маил заведен под бр. 08-194, со кој ја извести Агенцијата дека „...задоволни сме од одговорите од страна на Агенцијата за вработување. Ја повлекуваме жалбата“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен

пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**